钦定古今图书集成/明伦汇编/交谊典/第012卷 > 《周礼》 > 《兑卦》
## 钦定古今图书集成/明伦汇编/交谊典/第012卷 > 《周礼》 > 《兑卦》

《象》曰：“丽泽”，兑；君子以朋友讲习。

〈程传〉两泽相丽、交相浸润、互有滋益之象；故君子观其象，而以朋友讲习互相益也。先儒谓天下之可说、莫若朋友讲习，讲习固可说之大者、然当明相益之象。〈大全〉进斋徐氏曰：“天下之至可说者，无如朋友讲习。讲而不习，则言语徒详，䌷绎无得，虽曰为学，亦将枯燥生涩而无可嗜之味，危殆杌捏而无可即之安矣，岂能终悦怿于心乎？故必从容论说以讲之于先，又必切实体验以习之于后，则心与理相涵，而所知者益精；身与事相安，而所能者益固，丽泽之益，庶乎其有相”资之实，而真说在我矣。